秋夜聽嚴紳巴童唱竹枝歌
作者：劉商
朝代：唐

paragraphs: 巴人遠從荆山客，回首荆山楚雲隔。
思歸夜唱竹枝歌，庭槐葉落秋風多。
曲中歷歷敘鄉土，鄉思綿綿楚詞古。
身騎吳牛不畏虎，手提簑笠欺風雨。
猨啼日暮江岸邊，綠蕪連山水連天。
來時十三今十五，一成新衣已再補。
鴻雁南飛報鄰伍，在家歡樂辭家苦。
天晴露白鐘漏遲，淚痕滿面看竹枝。
曲終寒竹風裊裊，西方落日東方曉。